b'\n_START_ARTICLE_\nLink\xc3\xb6pingin tuomiokirkko\n_START_SECTION_\nHistoria\n_START_PARAGRAPH_\nPaikalla on sijainnut kirkko jo 1100-luvulla: romaaninen basilika, joka oli kooltaan noin kolmasosan nykyisen kirkon koosta._NEWLINE_Kun noin vuonna 1230 k\xc3\xa4vi ilmi, ett\xc3\xa4 kivinen basilika alkoi k\xc3\xa4yd\xc3\xa4 liian pieneksi, kirkkoa laajennettiin id\xc3\xa4n suuntaan. Rakennettiin uusi kuori sek\xc3\xa4 poikkilaiva. N\xc3\xa4m\xc3\xa4 osat ovat s\xc3\xa4ilyneet, ja ovat n\xc3\xa4ht\xc3\xa4viss\xc3\xa4 viel\xc3\xa4 nykyp\xc3\xa4iv\xc3\xa4n\xc3\xa4. Nykyisen pituutensa kirkko sai Ruotsin kuningas Valdemar Birgerinpojan kruunajaisten aikoihin, vuonna 1251._NEWLINE_Vuosina 1408\xe2\x80\x931420 kirkon kappelit rakennettiin goottilaista tyylisuuntaa noudattaen. Kappelit nimettiin Pyh\xc3\xa4n Andreaan, piispa Nicolaus Hermannin eli Nils Hermanssonin ja piispa Thomas Becketin mukaan. N\xc3\xa4ist\xc3\xa4 Pyh\xc3\xa4n Andreaan kappeli nimettiin uudelleen my\xc3\xb6hemmin Neitsyt Marian mukaan._NEWLINE_Tulipalo vaurioitti kirkon kattoa vuonna 1546, sek\xc3\xa4 j\xc3\xa4lleen vuonna 1567. Vuosina 1747\xe2\x80\x931758 kirkon torni uudelleenrakennettiin, ja t\xc3\xa4m\xc3\xa4 toistettiin vuosina 1877\xe2\x80\x931886 ruotsalaisen arkkitehti Helgo Zettervallin johdolla. Vuonna 1967 restauroitiin kirkon katto takaisin 1600-luvun asuun.'